O! am fywyd o sancteiddio
Mae O! am fywyd o sancteiddio yn emyn gan Ann Griffiths (1776-1805) 

O! am fywyd o sancteiddio
Sanctaidd enw pur fy Nuw,
Ac ymostwng i'w ewyllys
A'i lywodraeth tra fwy' byw;
Byw gan addunedu a thalu,
Dan ymnerthu yn y gras
Sydd yng Nghrist yn drysoredig,
I orchfygu ar y maes.

O! na chawn i dreulio 'nyddiau
Yn fywyd o ddyrchafu ei waed;
Llechu'n dawel dan ei gysgod,
Byw a marw wrth ei draed;
Cario'r groes, a phara i'w chodi,
Am mai croes fy Mhriod yw,
Ymddifyrru yn ei Berson,
A'i addoli byth yn Dduw.

Dyma Frawd a anwyd inni
Erbyn c'ledi a phob clwy';
Ffyddlon ydyw, llawn tosturi,
Haeddai gael ei foli'n fwy:
Rhyddhawr caethion, Meddyg cleifion,
Ffordd i Seion union yw;
Ffynnon loyw, bywyd meirw,
Arch i gadw dyn yw Duw.

Ffynhonnell
Angelfire
Ann Griffiths
Emynau